Norges lengste vannsklie blir virkelighet i sommer

Husker du det van(n)vittige forslaget om å rulle ut en 300 meter lang vannsklie i Oslos gater? Nå blir det virkelighet.

Slik blir det! Norges lengste vannsklie rulles ut på Sagene - men bare for én dag. Erik Holm (montasje)

13. apr. 2016 15:49 Sist oppdatert 14. april 2016

Lørdagen 11. juni er datoen. 300 meter vannsklie skal rulles ut i Treschows gate på Sagene.

— Vi fikk alt bekreftet fra kommunen, politiet og brannvesenet i forrige uke. Det er litt småsykt at det lar seg gjøre, sier initiativtager Erik Holm.

LES OGSÅ:

Les også Ti grunner til å dra til Tøyen

Startet som en våt drøm

Det hele startet i juli i fjor. Holm hadde opprettet en Facebook-gruppe og brukte 40 kroner på å promotere den til bestemte målgrupper. I løpet av tre døgn trykket nær 60.000 personer «delta». De ville gjerne kaste seg utfor Karl Johans gate.

Det var bare ett problem: Arrangementet fantes ikke, planene var ikke lagt, ingen avtaler var inngått.

Erik Holm Privat

— Dette viser kraften i sosiale medier. Snøballen rullet, sier Holm.Han forteller at kommunen raskt kontaktet ham etter at mediene omtalte prosjektet.

— De var positive fra første stund. «Dette må vi få til», sa de.

Imidlertid stilte kommunen et klart krav: Karl Johans gate var uaktuelt. Sammen har de i stedet landet på Treschowsgate, som løper parallelt med Akerselva på Sagene. Den er passe slak, riktig lengde – men fortsatt midt i byen.

— Det var viktig for oss. Vi fikk spørsmål om ikke en park var bedre, men det avviste vi, sier Holm.

LES OGSÅ:

Les også Stor oversikt: Her bor Oslos studenter

Sklien kjøpt inn

I fjor drømte han om at prosjektet kanskje kunne finansieres gjennom kronerulling på nettet. Men eventbyrået Eventart kontaktet ham og sa at de kunne stå for innkjøpet av sklie. De har også stått for det praktiske arbeidet.

Resten av finansieringen skal skje gjennom billettsalg.

— Dere gambler på godt vær?

— Det håper jeg virkelig at det blir. Men på det andre siden: Folk skal jo bli våte her uansett, sier Holm.

PS! Norges lengste permanente vannsklie ligger i Bergen. I juni i fjor åpnet den 120 meter lange sklien på badelandet Vannkanten.